Höfundur : Gunnar Gunnarsson • Skrifað : 27. nóvember 2019 . Höttur trónir á toppi fyrstu deildar karla í körfuknattleik eftir að hafa orðið fyrsta liðið til að vinna Hamar í vetur . Liðin tvö berjast við Breiðablik um efsta sætið sem í lok leiktíðar veitir sæti beint í úrvalsdeild . Hetti gekk ágætlega í Hveragerði á síðustu leiktíð þar sem liðið vann þrjár af fimm viðureignum liðanna . Auk þess að spila þrjá deildarleiki mættust liðin í undanúrslitum deildarinnar þar sem Hamar hafði betur eftir oddaleik . Velgengni Hattar í Hveragerði hélt áfram síðasta fimmtudagskvöld þegar liðið vann þar 82 - 87 , varð þar með fyrst liða til að vinna Hamar í deildinni í vetur og hirti efsta sætið af heimaliðinu um leið . Hamarsliðið fór betur af stað og var 31 - 24 yfir eftir fyrsta leikhluta , þótt Höttur hefði verið yfir stóran hluta leikhlutans . Hattarvörnin hélt betur í öðrum leikhluta , liðið jafnaði fljótt , komst yfir um miðjan leikhluta og var 47 - 49 yfir í hálfleik . Höttur hélt síðan frumkvæðinu þótt munurinn væri aldrei mikill , mestur 58 - 66 rétt fyrir lok þriðja leikhluta en heimamönnum tókst að koma niður þriggja stiga skoti áður en leikhlutanum lauk . Átta stiga forskotið komst á aftur í byrjun fjórða leikhluta sem gaf Hetti örlítið andrými fyrir lokaátökin . Hamar minnkaði muninn nokkrum sinnum í leikhlutanum niður í tvö stig en tókst aldrei að jafna og Höttur vann leikinn með fimm stigum . „ Mér fannst vil heilt yfir spila leikinn vel . Ég hefði viljað að við kláruðum hann aðeins betur en við vorum í bílstjórasætinu mest allan seinni hálfleikinn . Við fengum á okkur of mörg stig í fyrsta leikhluta en eftir það komst jafnvægi á leikinn og við stjórnuðum hraðanum , “ segir Viðar Örn Hafsteinsson , þjálfari Hattar . Höttur , Hamar og Breiðablik hafa öll tapað einum leik í deildinni til þessa en Höttur hefur spilað níu leiki gegn átta leikjum hinna og hefur því tveggja stiga forskot . Höttur situr hins vegar hjá í umferð helgarinnar en mætir Sindra á Höfn eftir tíu daga . „ Deildin virðist vera að skiptast í nokkra hluta . Við , Hamar og Breiðablik höfum slitið okkur frá hinum . Leikir þessara liða innbyrðis verða mikilvægir innbyrðis . Við eigum hins vegar þrjá leiki eftir til jóla og verðum að klára þá , “ segir Viðar .